陈维崧
春日游平山堂即事
三月雷堂口，多少游丝浴鹭。
正潋滟文縠初平，金沟种满芳树。
屏幕津楼斜蘸水，千秋春院闲吹絮。
喜夹衣初试，艇子一双摇去。
阵阵鬓丝，层层帘影，齐向平山渡。
隔船纱、袅袅婷婷，影落绿波深处。
照菱花水面明妆，唱竹枝风前诗句。
又东园、芍药才红，金铃争护。
兰桡小拢，看绕径裙花，漾尘微步。
渐铺遍氍毹，玉笋飞觥，春纤拂素。
红子低敲，青梅小摘，栏杆却立频回顾。
蓦地见、玉钩斜路。
伤心吊古，黯然偷注横波，此处是，隋皇墓。
几番惆怅，流水东风，往事浑无据。
且趁江流正滑，好放蜻蛉，慢摇纸扇，重歌金缕。
暝翠将沉，船头欲转，茱萸湾子红桥下，妒游童、宝马将人觑。
可怜此际归来，两岸榆钱，一天丝雨。